《立夏日晚过丁卿草堂》
宋代·张掞

江上茅堂柳四垂，又逢旅次过春时。
雨多苔蚀悬琴壁，水满蛙春洗砚池。
风浦萧萧帆过疾，烟空漠漠鸟来迟。
避喧心事何人解，窗下幽篁许独知。

作者简介：（995—1074）齐州历城人，字文裕。张揆弟。幼笃孝。举进士。知益都县，督赋租置里胥不用，而民以时入，石介为献《息民论》。历龙图阁直学士、知成德军。入判太常、司农寺，累官户部侍郎致仕。忠笃诚悫，事兄如父，为乡党矜式。